Subject: Fwd: Siseministri määruse „Välismaalasele rahvusvahelise kaitse andmise seaduse alusel rahvusvahelise kaitse ja ajutise kaitse taotlemise ning elamisloa andmise kord“ eelnõu
From: Margit Veskimäe <[email-masked]>
To: "SiM info" <[email-masked]>
Date: Tue, 17 Mar 2026 15:14:30 +0200

Sent from my iPhone

Begin forwarded message:

From: Anne-Ly Ader <[email-masked]>
Date: 17. March 2026 at 14:19:09 GMT+2
To: Eva Lillemäe <[email-masked]>, Margit Veskimäe 
<[email-masked]>
Cc: [email-masked], [email-masked]
Subject: Siseministri määruse „Välismaalasele rahvusvahelise kaitse andmise 
seaduse alusel rahvusvahelise kaitse ja ajutise kaitse taotlemise ning 
elamisloa andmise kord“ eelnõu

TÄHELEPANU! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada!

Tere,

Telefonikõne jätkuks saadame e-kirjaga täpsustuse ja sõnastusettepaneku 
siseministri määruse „Välismaalasele rahvusvahelise kaitse andmise seaduse 
alusel rahvusvahelise kaitse ja ajutise kaitse taotlemise ning elamisloa 
andmise kord“ eelnõu kohta.

Palume siinkohal täpsustada 12.06.2026 jõustuva määruse eelnõu paragrahvi 12 
lg 3, mis tänases sõnastuses sätestab:

„Kui alaealine laps taotleb tähtajalist elamisluba, lisatakse sellele 
Eestisse elama mitteasuva, alaliselt välisriigis elava vanema Eesti 
välisesinduses või Politsei- ja Piirivalveametis ametlikult kinnitatud 
allkirjaga nõusolek alaealise lapse elama asumiseks Eestisse või selgitus 
selle puudumise kohta.“

Anname teada, et oleme saatnud II kooskõlastusringile Konsulaarseaduse ja 
teiste seaduste muutmise seaduse eelnõu, muudatuste eeldatav jõustumisaeg on 
01.01.2027, millega soovime lõpetada ametliku kinnitamise teenuse 
välisesinduses.

Allpool on väljavõte seletuskirjast, mis puudutab ametliku kinnitamise 
lõpetamist.

KonS § 40 kehtetuks tunnistamisega lõpetatakse ametliku kinnitamise teenuse 
osutamine. KonS-i § 40 kohaselt kinnitab konsulaarametnik ametlikult 
allkirja, ärakirja, väljatrüki või väljavõtte õigsust haldusmenetluse 
seaduse kohaselt. Sisuliselt on tegemist isiku tuvastamisega teise Eesti 
ametiasutuse jaoks. Kõige enam kasutatakse seda teenust, et kinnitada 
isikunime muutmise avalduse esitamisel ja välisriigi kodanikele isikukoodi 
tellimise avalduse esitamisel allkirja. Tegemist on dubleeriva toiminguga, 
millele on alternatiivid. Isikunime muutmise avalduse võib esitada 
digitaalselt allkirjastatult kohalikule omavalitsusele. Samuti jääb võimalus 
saada notariaalse kinnitamise teenust välisesinduses.

Välisriigi kodanike teenindamine ei ole Eesti välisesinduste esmane 
ülesanne. Ametlik kinnitamine on mugavusteenus ning välisriigi kodanikul on 
lihtsam ja mugavam pöörduda asukohariigi notari poole. Juhul, kui välisriigi 
kodaniku taotletav kinnitamine on seotud Eesti kodanikuga, Eesti juriidilise 
isiku või Eestis asuva varaga, saab isik välisesinduses taotleda 
tõestamistoimingut KonS-i § 30 järgi.

Seega kuni muudatuste jõustumiseni saame ametlikult kinnitada, aga alates 
01.01.2027 enam mitte, mistõttu palume muuta siseministri määruse eelnõu 
paragrahvi 12 lg 3 sõnastust ja sõnastada ümber järgmine lauseosa: 
„Alaliselt välisriigis elava vanema Eesti välisesinduses või Politsei- ja 
Piirivalveametis ametlikult kinnitatud allkirjaga nõusolek alaealise lapse 
elama asumiseks Eestisse või selgitus selle puudumise kohta.“

Meie ettepanek uue lauseosa sõnastamiseks:

„Alaliselt välisriigis elava vanema välisriigi notari või teise ametiisiku, 
kellel on selle riigi õiguse kohaselt vastav pädevus, notariaalselt 
kinnitatud allkirjaga või Politsei- ja Piirivalveametis ametlikult 
kinnitatud allkirjaga nõusolek alaealise lapse elama asumiseks Eestisse või 
selgitus selle puudumise kohta. Välisriigi notari või teise ametiisiku, 
kellel on selle riigi õiguse kohaselt vastav pädevus, poolt kinnitatud 
allkiri vanema nõusolekul või selgitusel peab olema legaliseeritud või 
kinnitatud tunnistusega (apostille’ga) välja arvatud juhul kui välisleping 
näeb ette teisiti.

Välisministeeriumi vaatest tähendab see seda, et allkirja vanema nõusolekul 
alaealise lapse elama asumiseks Eestisse või selgitusel selle puudumise 
kohta saab kinnitada välisriigi notar või teine ametiisik, kellel on selle 
riigi õiguse kohaselt vastav pädevus, mis ühtlasi muudab selle protsessi 
paremini kättesaadavamaks.

Loodetavasti saate selle ettepanekuga arvestada ja vastavalt määruse eelnõud 
täiendada.

Heade soovidega

Anne-Ly Ader

Konsulaarosakond

Välisministeerium